Sularahakeskus avastas Swedbanki Tartu Lõunakeskuse sularahaautomaadist saabunud raha seast ka kaks võltsitud 500-eurost rahatähte.
"25. jaanuaril sisestas klient Tartu Lõunakeskuse Swedbanki sularahaautomaati kaks võltsitud viiesajaeurost rahatähte," ütles Swedbanki pressiesindaja Maare Uus Delfile.
"Sularahaautomaat tuvastab võltsitud kupüürid automaatselt ning klient saab kviitungiga teavituse, et sisestatud sularaha ei laeku tema kontole, kuna rahatähed suunatakse täiendavasse kontrolli," selgitas Maare.
"Masinate sularahavedu teostab G4S, kes suunab võltsitud rahatähed edasi politsei- ja piirivalveametisse, kus juhtumit menetletakse," lisas Maare.
Euroopa Keskpanga andmetel konfiskeeriti Eestis läinud aastal kokku 604 võltsitud europangatähte.
Karistusseadustiku kohaselt karistatakse võltsitud raha kasutamise, vahetamise, edasiandmise või muul viisil käibelelaskmise eest rahalise karistuse või kuni viieaastase vangistusega.